שלמה בן שמעון (דיין)

הרב יחיאל שלמה ידידיה בן-שמעון (נולד בט"ז בכסלו ה'תרצ"ז, 1937) הוא רב ודיין ישראלי, חבר מועצת חכמי התורה. כיהן בעבר כדיין בבית הדין הרבני הגדול וכחבר מועצת הרבנות הראשית, וכיום רב בבני ברק ואב בית הדין "נוה ציון".

תולדות חייו
נולד בירושלים ליפה והרב מנצור בן שמעון, מרבני ישיבת פורת יוסף. למד בישיבת פורת יוסף. בשנת תשכ"ו (1966) זכה בפרס משרד הדתות לחיבורים תורניים. נסמך לרבנות בידי הרב איסר יהודה אונטרמן. לאחר נישואיו החל לשמש כרב בשכונת יד אליהו בתל אביב. נמנה בין מייסדי "ישיבת תורה והוראה" בתל אביב.

בניסן תשל"ה (1975) הוארכה הסמכתו לדיינות בידי מועצת הרבנות הראשית, וכעבור כחצי שנה החל לכהן כדיין בבתי הדין הרבניים. שימש כדיין בטבריה, צפת, אשדוד ותל אביב. בשנת תשמ"ד (1984) מונה לאב בית דין.

בשנת 1992 התמנה לדיין בבית הדין הרבני הגדול בירושלים, עד צאתו לגמלאות ב-2007. ב-2002 נבחר לכהן כחבר במועצת הרבנות הראשית, עד 2008. שימש בעבר חבר בבית הדין לממונות בישיבת יחוה דעת בירושלים.

כיום מכהן כאב בית הדין של בד"צ נווה ציון של גיסו הרב שלום כהן, מכהן כרב בית הכנסת נוה יצחק בבני ברק (לעיתים מוצג כ"רב שכונת גני טל"), כחבר ועדת השיפוט של פרס לספרות תורנית בני ברק וכנשיא בית הדין לממונות "נתיבות שלום" בבית שמש.

בשנת 2015 התמוטט בכניסתו לדיון בבית הדין, ואיבד את הכרתו. בשנת 2018 התמוטט במהלך תפילה, ואושפז לאחר שבוצעה בו החייאה. בחג השבועות 2019 בוצעה בו החייאה נוספת, לאחר שהתמוטט בעת שלמד בבית המדרש אך מאז הבריא וחזר לתפקוד.

באפריל 2023 מונה לכהן כחבר מועצת חכמי התורה של ש"ס.

משפחתו
בתו נישאה לרב חנוך כהן, ראש ישיבת באר התלמוד ובנו של הרב יהודה כהן. נכדם נשוי לבתו של הרב יהודה דרעי, רבה של באר שבע.

קישורים חיצוניים
 פסקי דין של הרב שלמה בן שמעון, אתר 'פסקים'.
 שיעורי הרב שלמה בן שמעון, אתר ישיבה
 פסקי דין של הרב שלמה בן שמעון, אתר "פסקים".
 הספד על הרב עובדיה יוסף

הערות שוליים

רבנים חרדים ישראלים
דיינים ישראלים
רבנים ספרדיים ישראלים
דייני בית הדין הרבני הגדול
חברי מועצת הרבנות הראשית
בני ברק: רבנים
שלמה
ישראלים שנולדו ב-1937
חברי מועצת חכמי התורה של ש"ס